**Gavin Roy Pelham Ashenden** (født 3. juni 1954 i London) er en tidligere anglikansk prest, teolog og forfatter, i mange år *Chaplain to the Queen*, en kortere periode en «continuing Anglican bishop» og har vært katolsk teolog og journalist siden desember 2019.

Liv og virke
------------

### Bakgrunn

Gavin Ashenden vokste opp i Sørvest-London og Kent. Etter å ha gått på The King's School i Canterbury, studerte han jus ved University of Bristol, men bestemte seg deretter for å slå inn veien til prestedømmet. Han studerte teologi ved Oak Hill Theological College i London og tilbrakte i løpet av denne tiden også en utdanningsperiode i et gresk-ortodoks kloster i England. 

### Anglikansk prest

I 1980 ordinerte biskop Mervyn Stockwood ham til prest i Southwark Cathedral.

På 1980-tallet var han menighetssjelesørger en rekke steder. I løpet av denne tiden deltok han i smugling av bøker og medisiner til østblokkland. Han ble arrestert og avhørt flere ganger av de hemmelige tjenester der, noe som hadde en varig innvirkning på hans syn på totalitær marxisme. Etter doktorgradsstudier i religionspsykologi ved det jesuittdrevne Heythrop College, tok han doktorgraden med en avhandling om Charles Williams.

I 23 år var han *Senior Lecturer*, universitetslektor, i religionspsykologi og litteratur og universitetsprest ved University of Sussex. I løpet av denne tiden frilanset han også for BBC på et ukentlig radioprogram om tro og liv.

Han publiserte essays om Oxford Inklings, spesielt om C. S. Lewis, og bidro med artikler til The Times og Daily Telegraph, samt essays og anmeldelser til Church Times.

Han var medlem av Church of Englands synode i 20 år. Han ble *canon* ved Chichester Cathedral og kapellan til dronningen i 2008. Han var en delegat fra *Church of England* til Kirkenes Verdensråd.

En langvarig uenighet med utviklinger innen *Church of England*, spesielt angående ordinasjon av kvinner som biskoper, så vel som den individuelle opplevelse av en Koranlesning under en epifanigudstjeneste i *St Mary's Episcopal Cathedral* i Glasgow - delen lest på arabisk benektet Jesu guddom - førte til at han i 2017 bestemte seg for å fratre sine stillinger i *Church of England*. Han var tidligere blitt ordinert misjonærbiskop for Storbritannia og Europa av Theodore Casimes, erkebiskop av Christian Episcopal Church, et tradisjonalistisk kirkesamfunn som hadde forlatt det formelle anglikanske kirkefelleskap.

### Katolsk lekmann

Den 22. desember 2019 ble Ashenden mottatt i den romersk-katolske kirkes fulle fellesskap av biskop Mark Davies ved *Shrewsbury Cathedra*. Biskop Davies sa at det var *«very humbling to be able to receive a bishop of the Anglican tradition into full communion in the year of the canonization of Saint John Henry Newman.»*

Siden har han opptrådt som lekmann i blader – blant annet som medredaktør av Catholic Herald – samt publiseringer på Internett. 

Gavin Ashenden er gift og er far og bestefar.

Referanser
----------

1. ↑  «Ashenden, Rev. Canon Dr Gavin Roy Pelham, (Born 3 June 1954), Vicar, St Martin de Gouray, Jersey, since 2012; Chaplain to the Queen, since 2008». *ASHENDEN, Dr Gavin Roy Pelham*. Oxford University Press. Desember 2009. doi:10.1093/ww/9780199540884.013.U250394. Besøkt 5. februar 2017.
2. ↑  *Queen's chaplain resigns over Glasgow cathedral Koran row*, BBC news, 22. januar 2017
3. ↑  Anglican Bishop and Queen’s Chaplain Converts to Catholicism
4. ↑  *The Tablet*

Eksterne lenker
---------------

* Offisielt nettsted

* (en) Gavin Ashenden – kategori av bilder, video eller lyd på Commons Rediger på Wikidata
* YouTube channel

|  |  |
| --- | --- |
| Oppslagsverk/autoritetsdata | VIAF **·** LCCN
 |